khistorydata/jeongjo-sjw-relations huggingface dataset:
정조 19년 · 목
掌苑別提鄭宗柱所懷以爲今番慶科武二所初試試所臣以主掌官擧行而前例勿給事飭敎截嚴故貢人等處各別申飭使之勿給矣諫院下隸强執不當之頉至於移貢人法司之境蓋以詣闕時炬火之不足代給籠脂詣闕外後坐席不爲待令之致以籠脂代炬火不是異事詣闕外後坐席本無待令之例則諫隸之爲此不過操切貢人以開前例之意係是貢弊故仰達矣敎以聞甚駭然李海淸爲正言時已料其如許矣當該監試官先罷後拿院隸令刑曹嚴刑捧招雖於場罷之後當捉納況畢試之前乎摘奸備邊郞掩置之所爲萬萬無狀爲先令有司堂上嚴査草記各別勘罪
정조 19년 · 강
汰備邊郞李性林李榮大
정조 19년 · 목
以庭試初試文所不善摘奸也
정조 19년 · 강
拿處輪對官李敬儒等
정조 19년 · 목
繕工副奉事李敬儒假監役權中執漢城庶尹丁志德長興奉事崔奎晶軍資直長韓昇裕內資直長李宗恢司圃直長李喆祚濟用奉事沈廷秀司僕僉正沈原之尾署別提金兌煌平市主簿李在亨軍器僉正宋堯熙內贍主簿鄭復曾尙衣別提康國愼氷厙別檢李豊林義盈主簿柳有漢不陳所懷命拿問處之刑曹正郞黃俊彥所懷時從傍勦說命拿問嚴處
정조 19년 · 강
汰宣傳官梁埉趙達洙金植
정조 19년 · 목
新恩謝恩時宣傳官侍衛只以入直入參敎曰昨日入直宣傳官一竝汰去令該曹口傳差出
정조 19년 · 강
罷修撰曹允遂副修撰林漢浩職
정조 19년 · 목
以李始源爲廣州判官趙德潤爲修撰鄭來百爲副修撰
정조 19년 · 강
召見有司堂上李時秀于便殿
정조 19년 · 강
以守禦中軍具世勣單付總管
정조 19년 · 목
敎曰禮判兼帶總管許遞以守禦中軍具世勣單付
정조 19년 · 강
遞刑曹判書李祖源以李在學代之前望也
정조 19년 · 목
因輪對官刑曹佐郞尹㝡遠所懷敎曰因所懷聞戶判言實病果難强云刑曹判書李祖源許遞前望單子入之以在學批下
정조 19년 · 강
命十三日眞殿行禮時時原任大臣儀賓參班十九日親傳兩本宮衣幣香燭時時原任閣臣禮判畿伯依例參班
정조 19년 · 목
敎曰十三日眞殿行禮當依近例天明後爲之齋宿則亦當從便爲之只以時原任大臣儀賓參班事分付又敎曰十九日兩本宮衣幣香燭親傳十八日齋宿於摛文院翌朝袛送於院門之外時原任閣臣禮判畿伯依近例齋宿後參班
정조 19년 · 강
命江華留守金履翼勿待罪
정조 19년 · 목
履翼狀啓以爲謹依別諭本月初八日發行之由已爲馳啓同日三更行到金浦郡得接本府中軍李得駿所報則以爲同日辰時量內司別提率奴子六名驛卒六名騎馬一匹卜馬一匹載不餙之一空轎下(刀削)矣午時量領兩轎出來故中軍親往城門問其標信有無則別提言內只承聖敎而率去云終不見標而司屬輩左衝右突排却城門急出門外一轎仍爲出去一轎還爲入去云續接通津府使黃仁煐所報則以爲卽者文殊鎭吏來告內朝者入去內司別提率一轎子還爲越津纔過山城東門外別提則入來邑站轎子則從間路直向祖江前路云臣聞極驚遑罔夜前進而一去一留之轎其有其無之狀旣未能的知實不勝憂悶中軍經歷適當空營之時轎子去來未見標信不善防遮云誠極可駭固當嚴懲而經歷則旣以譴補有難擅罷中軍則年滿七十亦難棍治故爲先罷黜經歷申光河中軍李得駿罪狀請令攸司稟處臣以居常約束之不嚴致有此擧失職之罪尤無所逃惶恐待罪敎以啓下兵曹勿待罪事回諭
정조 19년 · 강
兵曹判書沈煥之疏陳病狀乞遞本兵及藥院之任賜批
정조 19년 · 목
批以卿其勿辭調理行公
정조 19년 · 강
命武科直赴會試人朴文亨仍置蔡齊奉等四人査問不赴委折
정조 19년 · 목
兵曹啓言今番庭試武科殿試時額外內禁衛李殷彬謂以其父健秀之編配不爲赴試法不當陳試勿施直赴會試人親騎衛朴文亨以中嶺別將時在任所不爲赴試馬兵蔡齊奉等四人以病不赴竝勿施關北馬兵趙齊岌該道狀本中不爲擧論其不赴委折請令道臣査實狀聞後處之允之敎以直赴會試人朴文亨公罪特爲仍置蔡齊奉等四人不赴委折査實如果無情仍置不然則勘罪後勿施
정조 19년 · 강
移充定山縣充軍罪人李鈺于三嘉縣
정조 19년 · 목
刑曹啓言卽接成均館移文則定山縣充軍罪人李鈺今番應製時試券以嚴勘之後噍殺尤甚稍遠地移充事命下矣李鈺三嘉縣充軍定配使卽押送事發關分付于該道臣
정조 19년 · 강
汰羽林將尹頤東
정조 19년 · 목
敎曰羽林將尹頤東間除宣傳官渠豈敢仍帶汰去其代以守禦堂上將官作散人令該曹口傳擬入
정조 19년 · 강
遞判敦寧洪秀輔
정조 19년 · 목
吏曹啓言觀此判敦寧洪秀輔上疏則以爲臣本無敦寧揆以法例勢難仍冒亟命遞改臣所授之職云揆以公格似當遞解而崇品重臣所帶遞仍當否臣曺不敢擅便請上裁敎以依回啓施行
정조 19년 · 강
召見諸承旨及廣州判官李始源有司堂上李時秀于誠正閣
정조 19년 · 목
諸承旨持公事入侍也○予謂承旨曰新榜之差注書除非特敎則例於放榜後第四日爲之而近來必於第三日差出已成謬例新榜注書明日差出予曰寶城臭載事卿等詳聞之耶領船監官及船主自秋曹嚴問捧供後啓目事分付予曰捕將坐起昔則逐日爲之近來此法解弛幾乎空廳民不知該廳之有大將甚不成說況該廳啓目尤不可在家爲之以此意自政院嚴飭雖難日日赴坐間日爲之而自備局時送摘奸如京兆秋曹卯酉仕摘奸例俾勿怠忽可也
정조 19년 · 목
戶曹判書李時秀啓言近來公私銀貨日漸匱乏誠非細慮各道產銀處陳告者率多虛疏有難一一取信而至於豊德則自本曹別定計士與該道營裨眼同摘奸則銀脈果是的實云請依例設店採取似好故仰達矣從之
정조 19년 · 강
申太廟大享時瓦㽅造備之式
정조 19년 · 목
宗廟署啓言因工曹佐郞李田秀所懷批旨內令本署提擧草記稟處事命下矣凡大享時瓦㽅入用之數宗廟則爲一百二十五箇永寧殿則爲八十七箇而此與鍮器有異輒多破毀故爲其充補每於享事時宗廟則加納七十箇永寧殿則加納五十箇使與前排之器通融用之者亦已年久而一經大享每每添備其數太過今此該郞所奏儘有意見臣謹考本署謄錄中先朝己巳受敎以瓦㽅事因度支長陳達飭令各別精造而過享後典祀官及戶工曹郞廳本署官員眼同洗滌敬藏矣自今以後修明舊規使戶工曹郞廳依例來待與典祀官及本署官員眼同奉審可仍者仍可改者改則費用有節器樣亦精請以此申飭擧行允之敎以自今各別精造又各備餘數戶工判看檢與本寺提擧進詣廟內祭器庫納子祭器欌而若此則豈可每番新備亦豈可每年新備乎只於春秋奉審時執頉新備必以新備數爻戶工曹草記以此傳敎載之本署太常戶禮工曹謄錄定式之後若有違越不飭之官員難免重勘行首守僕亦爲嚴治之意一體定式
정조 19년 · 강
命贓吏之律依右相議施行
정조 19년 · 목
禁府啓言因校理朴吉源上疏批旨內以貪獲罪者歲抄赦令匆論事當有界限令禁府問于大臣稟處事命下矣問于大臣則領議政洪樂性以爲贓吏一世之所棄懲貪有國之大典而果或與尋常罪過之譴勘警責者混入於歲抄與赦令而亦被例宥則誠使汚吏無憚邦憲不嚴此亦依儒臣議施行似好云左議政兪彥鎬以爲以貪獲罪者無論重輕每遇赦令或不無混被疏釋之時果非所以嚴彰癉之政而反有以啓僥倖之望苟欲定其界限則大明律監守自盜贓自杖流至絞一從其貫數大典通編偸結禁錮之律自三年至十年亦從結數以次遞加矣今不必別立科條只就法典所載計其贓犯多少分等定限限若未滿則雖有大赦切勿輕易擧論恐合於嚴立法愼毋赦之義云右議政蔡濟恭以爲近來贓法解弛守令之稍有勢力者惟意貧饕無所顧忌間有現發則暫或抵罪數年之後依舊甄用又顧而之他苟非殘蔭冷武則法安所施乎臺言之以此憂慨固所當然但念其所以懲之之法律文具在若監守自盜與枉法贓自是一律非可更論其餘不枉法贓及雖不準贓情犯絕痛者或有勿揀赦典或有永不敍用輕重大小層節瞭然雖於遇赦之時惟在自上酌量處置守法勿失而已何必別立新制乎云領府事金履素以爲貪吏之凡有赦令均入於疏釋之中者恐不足以懲創畏忌則儒臣所論果爲得宜自今以後計其犯贓多少定其界限依大明律大典通編所載施行似合癉惡之方云判府事李秉模以爲懲貪之法具載於大明律大典通編歲抄赦令之擧論與否恐亦當依據典律定其界限而以臣愚昧不敢臆對云大臣之意如此請上裁敎以右相議可謂大經大法依議施行
정조 19년 · 강
汰備邊郞趙一源仍令該府拿問
정조 19년 · 목
備局啓言依下敎當該武二所摘奸郞廳卽爲嚴査則本司郞廳趙一源摘奸當次而不爲捉納云請爲先汰去其罪狀令該府拿處允之
정조 19년 · 강
推判義禁閔鍾顯知義禁權ꞇ同義禁洪明浩仍命時囚今日內捧供仍爲議處照律
정조 19년 · 목
敎曰囹圄之滿溢莫甚於近日而該府開坐許久曠廢雖曰連値齋日與公役不可無飭金吾行公堂上竝推考今日內皆爲捧供侍判下仍爲議處照律有功議者各減一等
정조 19년 · 강
命刑曹殺獄完決與錄啓文案輪示大臣入啓判下後回公其餘事關殺獄者啓下後亦爲輪示時臺則只以完決與錄啓及他死囚酌決者謄出判下以示
정조 19년 · 목
備局啓言有國重事無過於大辟決折而大臣只於啓覆時登莚參論故全未知一律議讞之當理與不當理檢詳以大臣郞廳尙使之看審殺獄文案刑曹之內至設檢詳二房該吏名目至今稱詳一房詳二房況身爲大臣大辟決折看作不必干與之事此豈成說乎今此所下傳敎旣軫重人命之方又懋尊國體之道自今爲始不可不另加定式嗣後刑曹殺獄文案議讞必一經大臣之眼然後始爲入啓及夫判付頒下之後仍卽回公使大臣明知某囚之當死當生而如有意見之參差於其間則隨處論列實合事宜至於臺諫則與大臣差異判下啓下後始爲輪示時臺以採公議亦未爲不可請以此分付該曹著爲令式敎以此後刑曹殺獄文案京而完決者外而錄啓者依兵曹賞加回啓例必經大臣之眼然後入啓判下後回公其餘諸道査啓及稟啓等事關殺獄者啓下後亦爲輪示事定式時臺則只以完決與錄啓及其他死囚之酌決者謄出判下一件輪示諸臺此則不必用回公之例以貽該曹之弊
정조 19년 · 강
配玉堂書吏朴重顯于義興縣其餘諸吏決杖
정조 19년 · 목
刑曹啓言弘文館書吏朴重顯等更加嚴杖究詰則所招以爲如有知得現告之官員則抑何心腸忍此重杖甘作欺天就死之計乎今此聖敎若是荐降則渠等罪犯轉轉層加不知死所設有爲官庇護之心其何敢抵賴於嚴問之下至於不顧性命之境乎此外更無可達之辭云諸囚之一味忍杖終始抵賴者究厥情狀尤極痛惋請竝別加刑訊期於輸款敎以官員上疏之事下吏必欲角勝掩諱者本罪之外風習痛惡更加嚴杖今日內期於得情又或抵賴首吏嚴刑定配其餘諸吏加杖照律又啓言朴重顯等更加嚴杖究問則所招以爲前日所告之外終未思得雖死杖下無他可達之辭云前後判付何等嚴截而終不直告請首吏朴重顯嚴刑一次義興縣定配所卽爲押送其餘諸吏文千輝金德裕崔昌瑞表正裏崔道源李仁達廉弼瑞朴仁瑞郭載遠朴聖麟朴臻寬朴在謙池應瑞朴守漢金錫弼洪奎三權重言金得文鄭祥民等竝加杖後依制書有違律以杖一百決處允之
정조 19년 · 강
監察李宇炯上疏賜批
정조 19년 · 목
疏略曰臣以草野淺劣竊不自揆粵在仲春猥進蕘說必以括水之器俾爲生穀之本伏蒙批旨許令攸司面詰造試第於此時該曹以工費甚多節序已晚有姑置之啓而特爲下敎使之更待來年試之臣竊覸凡於大野必有大川川低野高合試車制不可謂絕罕其處也環視八路星羅棊置動以千百計不特忠州與楊州也蓋曾已試之熟習形便而言之耳非有他也然而忠州橽川之上容播千餘石所費固多不可容易有成而至於楊州之東倉疆界不甚大鳩工設施其費不滿半千豈多乎哉惜其小費棄其大功遂事勿說臣竊慨然承批之日在於二月念間回啓之日在於閏月晦前及此時始役綽有餘裕縱不及布種之時尙可趁插苗之際春耕前後不相干涉作爲農器不必妨農其曰節序已晚者臣未知其何故也傳曰凡事豫則立經紀排置必前期一年掄取輪軸等材待其陳久乾燥而用之則其爲器也貴在堅韌不窳不罅置水不漏絕勝臨時取辦茍艱不中用也以此論之其謂之晚也亦宜矣今若先從某所而略費財力造出各樣車制而少試之使四方來觀焉豫求物材依樣造成惟懋普施不冀速效則其晚其早不須言也臣謹按先正臣宋時烈嘗上箚略曰孝廟得水車之制使各邑頒布而守令一無奉行者故民間不得蒙德惠伏願特下手敎嚴加申飭焉此可見牧民之官所當先務也伏乞聖明另飭諸道相地之宜使其地方官營作此器以爲爲民興利之大政批以爾是湖人必當稔於本道土宜許令道伯另究驗試之方狀聞
정조 19년 · 강
備局以南漢守禦營馬步軍兵釐正別單啓
정조 19년 · 목
別單將領廣州留守兼南漢守禦使中軍一員邊禦以上從事官一員判官兼文蔭五品交差前營將利川府使自廣州府移屬左部別將京窠減下後以境內有資歷人差出中營將楊州牧使右部別將京窠減下後以境內有資歷人差出後營將竹山府使前營前左中右後五司把總五員左部左中右三司把總三員比前總減一員中營前左中右後五司把總五員比前總減一員右部左中右三司把總三員比前總減一員後營前左中右後五司把總五員前營前司前左右後四哨哨官四員比前總減一員左司前左右後四哨哨官四員比前總減一員中司前左右後四哨哨官四員比前總減一員右司前左右後四哨哨官四員比前總減一員後司前左右後四哨哨官四員比前總減一員左部左司前左中右後五哨哨官五員中司前左中右後五哨哨官五員右司前左中右後五哨哨官五員馬兵左右二哨哨官二員比前總減二員右部來一員中營前司前左右後四哨哨官四員比前總減一員左司前左右後四哨哨官四員比前總減一員中司前左右後四哨哨官四員比前總減一員右司前左右後四哨哨官四員比前總減一員後司前左右後四哨哨官四員比減前總一員右部左司前左中右後五哨哨官五員中司前左中右後五哨哨官五員右司前左中右後五哨哨官五員馬兵左右二哨哨官二員比前總減一員移送左部後營前司前左右後四哨哨官四員比前總減一員左司前左右後四哨哨官四員比前總減一員中司前左右後四哨哨官四員比前總減一員右司前左右後四哨哨官四員比前總減一員後司前左右後四哨哨官四員比前總減一員親牙兵左右二司把總二員比前總咸二員左司前左中中右後六哨哨官六員右司前左中中右後六哨哨官六員攔後馬兵一哨哨官一員訓御把總一員前左中右後五哨哨官五員別破陣五局哨官五員將校敎鍊官十七員內七員本府敎鍊官今姑合置旗牌官一百十員軍官勸武軍官五十員移屬軍官二百五十員守堞營軍官一千五百二十五人府軍官二千八百四十七人中營軍官四百二十八人八色標下軍一千八百五十二名將卒合總前營將把總五員哨官二十員旗牌官四十員束伍軍二十哨二千六百三十五名把下幷入標下軍二百名左部別將把總三員哨官十五員旗牌官二十員牙兵十五哨一千九百五十六名把下幷入比前總減一哨一百二十五名資保七百四十三名前總馬兵哨官二員比前總減一員旗牌官二員馬兵二哨合軍二百五十名中營將知彀官十員把總五員哨官二十員旗牌官四十員束伍軍二十哨二千六百三十五名把下幷入標下軍二百名右部別將把總三員哨官十五員旗牌官二十員牙兵十五哨一千九百五十六名把下幷入比前總減一哨一百二十五名資保七百四十三名前總馬兵哨官二員旗牌官二員馬兵二哨合軍二百五十名後營將知彀官四員把總五員哨官二十員旗牌官四十員束伍軍二十哨二千六百三十五名把下竝入標下軍二百名親牙兵千總一員減下把總二員哨官十二員比前總減三員旗牌官二十二員比前總減九員把下軍五十四名牙兵十三哨比前總減二哨二百名時餘軍一千三百名每哨不必以一百名作哨故以餘零一百名從附近分排於十二哨每把下以六哨團束在十二哨攔後馬兵哨官一員旗牌官一員馬兵一哨軍一百二十五名訓御把總一員把下軍二十七名哨官五員旗牌官五員五哨軍六百二十五名別破陣哨官五員旗牌官二十員別破陣五局二千名敎鍊官十七員旗牌官一百十員守堞軍官五千一百人八色標下軍一千二百五十二名以上將領一百四十九員將校三百五十三員軍官五千一百人牙兵五千二百六十六名把下竝入束伍軍七千九百五名訓御軍六百五十二名把下竝入別把陣二千名馬兵六百二十五名八色標下軍一千八百五十二名部標下竝入都以上將領將校軍官五千六百二員馬步軍兵一萬八千三百名資保一千四百八十六名減下十三哨內束伍軍七哨八百七十五名部牙兵二哨二百五十名內良一百五十名每名六斗奴一百名每名三斗親牙兵二哨二百名內良一百名每名六斗奴一百名每名三斗合米一百四十石內旗總隊長等應減除實米一百三十五石馬兵二哨二百五十名合軍一千五百七十五名京標下軍四百四十二名保軍三百四十三名別破陣二百五十名都以上減下軍二千六百十名
정조 19년 · 강
宣惠廳以司䆃奉事李英紹所陳回啓
정조 19년 · 목
宣惠廳啓言因司䆃奉事李英紹所懷本寺貢人受價逐朔出給事有該廳草記之命矣本寺所受貢米有非直用於宣飯不過物種措備之價則其所進排初無關於分等之如何當初磨鍊未知分合等數其意何居而魚鱗擧行爰自設貢之初已爲數百年矣有難猝地改絃且其受價甚厚貢人亦爲完實特其中員役居半定役之始全不擇人無根着至孟浪之類與之相雜種種弊端皆從此生出今若嚴飭豫儲俾杜爲弊之源則自可無當朔茍艱之患今姑置之此外別無稟處事
정조 19년 · 목
禁府啓言工曹正郞權太應原情以爲本曹排進御用筆七月朿置而渠之待罪本職在於八月雖未及親自監束身爲郞官所當察飭而愚迷所致循例封進以至全不勘用之境罪合萬殞云請刑推得情又啓言備邊郞趙一源原情以爲身爲備郞武二所摘奸之時爲弊之事不能摘發自歸掩置之科云請刑推得情竝敎以除刑推議處仍爲照律又啓言刑曹正郞黃俊彥原情以爲本以武夫素無知識旣乏所懷之講究而猝承嚴命不敢終默傳會於僚郞所奏之餘意致有此置對之命恭竢重勘云請刑推得情敎以不知曰不知尙可謂之公罪焉敢隨衆勦說全昧嚴畏之意無識自無識無狀自無狀汰去放送其代以虛司果次次區處事分付又啓言江華經歷申光河原情以爲今番慶科會試時本府入格武擧子單子中居住或不書或疊書而矇未檢察罪固難逭今月初八日防守所轎子出入之際身爲地方官不善防遮有此守臣請罪之擧觸事疏忽不能檢飭之罪益無所逃云曾經侍從請議處敎以分揀放送又啓言司僕主薄任尙濂原情以爲本寺錢穀旣非所掌故未能豫爲講究嚴畏之中不能詳達云請刑推得情敎以衰憒所致何足深責汰去分揀移送閑司又啓言封彌官鄭履綏原情以爲帳殿出入事體莫嚴而趨步之際自多失儀竟陷於不能敬謹之科云曾經侍從請議處允之又啓言成均博士申溥原情以爲莫重朔書全然茫昧未及書進罔非蒙騃之致恭俟重勘云請笞五十收贖解見任別敍私罪施行允之又啓言前正言李海淸原情以爲莫重科場事事顚錯臺規試例壞了無餘難逭重律纔畢試役出榜詣闕之時適値深夜而龍脂炬火不爲備待故貢人之爲弊未及周思率爾捉囚云曾經侍從請議處敎以名以臺監首先犯科有辱朝廷莫甚於渠而所謂供辭專事爽實尤萬萬無狀渠之無嚴自在堂后時不一而足倖逭重律可謂寬典特念渠先出入近密之勞趁卽收錄無異無罪則抑何心猶不知悛此而循例判下有罪者何以懲畏爲先嚴囚西間待後開坐一一嚴問期於取服若或抵賴不以直招捧入則非但卿等之重勘擧行羅卒等出付刑曹嚴刑散配而不能檢飭之首都事爲先汰去後草記又啓言龍川前府使柳光國原情以爲朴昌一獄事檢驗後五朔連爲同推昌一一不變辭渠之母與妻及族屬無一他辭千萬意外昌一之妻崔女其年六月巡營呈訢內致死人許永洽自打其頭至於死境而臨死時勿爲成獄事又有遺言云故自營門起疑關問於初檢官渠及覆檢官其時宜川府使鄭學耕故兩推官論報內昌一之妻爲夫敢以無根之說以爲死中求生之計論報矣營題內依例同推云故依例同推而檢驗之法至重萬一永洽遺囑之說出於檢驗之時則豈不發問日取招乎此則都是昌一母與妻爲其子與夫希望其萬一之幸追後造作敢爲眩亂之計渠雖愚迷一言半辭若是關係獄情則豈敢欺隱乎云曾經都總經歷且有捧口招之命請上裁敎以打之雖非故犯而犯手則喘喘欲死者豈不卽斃乎此所以其犯無異故犯而始旣不能禁戢下屬末乃無難成獄矣敢於口招之下游辭發明可謂罪上添罪嚴加照律以開覆檢官宣川府使鄭學耕罷職又啓言繕工副奉事李敬儒假監役權中執漢城庶尹丁志德長興奉事崔奎晶軍資直長韓昇裕內資直長李宗恢司圃直長李喆祚濟用奉事沈廷秀司僕僉正沈原之瓦署別提金兌煌平巿主簿李在亨軍器僉正宋堯熙內贍主簿鄭復曾尙衣別提康國愼氷庫別檢李豊林義盈主簿柳有澤等原情俱以爲今此輪對詢瘼之下敢以無所懷仰對溺職之罪恭竢重勘云請竝刑推得情敎以近來蔭官等頑慢忒甚應製則規避職掌則不知敢於置對之下一味粧撰渠等所爲節節痛駭各司弊端更郞嚴問口招以聞而如不直陳勿爲修啓而今已夜深明日則行禮相値再明日開坐擧行其中武弁等則姑爲付過放送後次對雖非受點當次皆令進參更無敢以無乎發口事嚴飭分付又啓言中官金允謙原情以爲本以迷劣所致致勤嚴敎云長番內侍勿爲請刑載在大典通編請議處允之
정조 19년 · 강
定注書排日製寫講習之式仍命西北遐鄕之人未入堂后未經講習之前無或徑先下鄕
정조 19년 · 목
敎以近來躁進成風朝除夕遷視若荼飯名器日輕俗習日淯欲一矯變者允矣雖以堂后假官言之古例新榜三日後始爲出望而近年則識恩翌日卽出三窠有若不易應行之例此亦新進驟蠟之一端自今科宣痛祛此弊漸次需用以爲遵舊規抑謬習之方明日卽唱榜三日先出注書趙台榮之代一望使新入注書限以十日前五日則承旨出賦表策排律古詩五題排日製進又以餘暇兼令熟謙大典通編五卷後五日則書朔書千字次書傳敎體字樣大小如朔書次書筵說傳旨等體間又習看堂后考事及政院日記數三卷必於十日內訖工然後許其替去又擬一望又限以十日製寫講習視右例每十日鱗次差擬無敢闊狹雖至今冬來春準一榜後始許輪回新榜諸文臣雖西北遐鄕之人未入堂后未經講習之前無或徑先下鄕事右承旨嚴飭知委以此下敎詳細錄出載之銀臺考事今玆之敎非但爲儲養人才愼惜官方實出於隨事矯俗之意至於排日定限不必每榜爲例竝須知悉
정조 19년 · 강
命寶城郡守金鎜大同船臭載之罪安徐仍飭矯革邑弊改納拯穀棍汰古群山僉使尹得運
정조 19년 · 목
全羅監司徐鼎修狀啓以爲萬頃縣令柳河喆牒呈內寶城郡甲寅條宣惠廳納大同米元納八百九十九石船價雜費米二百九石十斗五升漕復米元納三十石船價雜費米七石位太元納七十二石十斗船價雜費米十六石十四斗三升禁衛營納移劃米元納一百二十石船價雜費米二十八石訓鍊都監納屯稅米三石四斗二升零太八石三斗七升零元納米一千五十二石四斗二升零船價雜費米二百六十一石十斗八升太元納八十石十三斗七升零所載船一隻今八月十一日逢風漂到於萬頃縣地方古群山獨島外洋致敗而逢載米一千三百十四石零內拯出四百四十石改量作完爲二百六十五石船人犯用米爲五十石未拯米爲九百九十九石零空石拯出爲四百五立太八十石十三斗七升零內拯出二十一石改量作完爲九石未拯爲七十一石十三斗七升零而拯出米太則分付地方官依例分給改色今此寶城郡船隻五月十五日裝載後八月初五日來到於扶安地鵲堂浦口連留四五日風勢不順之日發向古群山撞觸於巖嶼亂石之間船隻破碎穀物全數沈沒而拯出之穀包幾皆不完未拯至爲千餘石之多以此以彼故敗之狀明若觀火連飭地方官監色及船主沙格等嚴訊究覈期於得情穀主官寶城郡守金鎜五月發船之意丁寧報來則海倉相望之地閱月留連之狀視若尋常騎船色吏之換名替送者實難免不能檢飭之責該郡守爲先罷黜其罪狀令條司稟處古群山僉使尹得運今此船隻半夜漂到於鎭底數三里之地而船破穀沒莫之拯救者誠極駭然該僉使拿致臣營嚴棍計科敎以旣多拯出不可以晚裝與臭載論況該郡自是弊邑該倅尤難徑遞勘罪一款特爲安徐使之當日內還官未矯之弊書矯已拯之穀改納事分付昨年飭禁之下僉使所爲不可嚴棍而止汰其任令該曹口傳擇差下送
정조 19년 · 목
璿源殿茶禮在明也
정조 19년 · 강
詣璿源殿行茶禮
정조 19년 · 목
具翼善冠袞龍袍詣版位展拜陞詣殿內行禮如儀
정조 19년 · 강
御營大將李漢豊陳疏請寢本營軍停番之命賜批仍命備局與度支長議經費不足之穀物以聞
정조 19년 · 목
疏略曰卽見戶曹判書李時秀擧條啓下者以該曹經費之不數禁御兩營上番軍自今十二月當限周年停番已蒙依允該曹事情雖曰難處戎垣重事決不可不顧亟寢成命批以疏辭令廟堂稟處○備局啓言今以戶判擧條御將疏語參互較量則戶判爲經費之不敷御將軫戎政之不輕可謂各擧其職矣若欲從戶判之言則戎政未免疏虞又欲從御將之議則經費殆無出處兩便之道其勢末由而第念將臣執藝陳章以爲經費停番上謂之無例而歸重於更直巡綽則度支需用雖曰緊要有不可以此而忽彼臣等淺見則先依御將疏語還寢停番之成命度支經費更令有司之臣推移拮據恐合事宜請以此分付允之敎以御營旣仍番經費不足之穀物與度支長相議指一草記
정조 19년 · 강
召見海西分留穀摘奸文備邊郞李敬心于重熙堂
정조 19년 · 목
予謂敬心曰所見各邑還弊何如耶敬心曰海州殷栗最甚而殷栗則自宋啓來爲邑宰時有逋欠今至莫可收拾之境云矣予曰沿路守令臧否何如云耶敬心曰臣未承廉察之命且非暗行故未能詳知而鳳山郡守曺學臣頗有民怨矣予曰備郞手本令備局論理草記
정조 19년 · 강
遞總管閔鍾顯以李晚秀代之前望也尋遞以崔朝岳代之添書也
정조 19년 · 목
敎曰總管中時帶專對之人許遞前望單子入之以李晚秀批下又敎曰日前有司堂上入侍因言端聞之問於右承旨對以果然未經總管云故今於前望點下矣適閱日省錄見之去月初一日除拜初三日許遞矣然則日前未經之說未免相左自已官職之不能記憶於匝月之間者疏闊甚矣右承旨李晚秀新除總管之任許遞前望單子入之侍下批牌招察位以朝岳添書批下
정조 19년 · 목
敎曰時囚金允謙分揀放送
정조 19년 · 강
命寶城郡大同致敗船領將南允稷嚴杖取招
정조 19년 · 목
刑曹啓言因備邊司甘結寶城郡大同致敗船主及領將等嚴刑取招次問于舟橋司推捉矣首領將南允稷雖已捉來船主馬希碩方在敗船地方萬頃縣云捉送事今方發關該道而領將則待船主捉來一體嚴刑取招敎以領將則與騎船下往有異以不完船當初混同下送之罪爲先嚴杖取招以爲懲後之地
정조 19년 · 강
罷拿中和府使尹恒儉
정조 19년 · 목
平安監司金載瓉狀啓以爲中和府使尹恒儉旣以地方官且是兼營將而初不能防守罪人以致逃躱之境及其逃躱之後事當另加跟詷刻期捉得而前後飭敎何等截嚴再次退限特出寬典則尤宜廣加譏深必於限內捕捉而今至五十日之久而一昧以未捉報來者揆以法紀萬萬駭然今則不可但以依法文罷黜而止其罪狀令條司稟處道內各營將等則初因吏曹啓下關與字內討捕使事當一體次棍而本道營將之所管只是軍制而不兼譏捕之政故初不得同爲決棍矣今伏承有旨辭意又復嚴明倖漏左營將德川兼任价川郡守李商采右營將順川郡守李秉道後營將咸從府使尹範益兼營將兵馬虞候金漢升等臣巡到安州牧一竝捉致謹以有旨內辭意一一布諭後各決棍十度罪人李成三則各別譏詷期於捉得之意連加嚴飭
정조 19년 · 강
禁衛兼大將金持默上疏請寢禁衛軍停番之命命持默記過捧納承旨李肇源禁推持疏入闕者決棍仍命經費不足之代以均廳應送禁營中餘條大同移劃條及保米準數給代於戶曹
정조 19년 · 목
疏略曰日前因戶曹判書李時秀筵稟禁御兩營鄕軍停番事蒙允而臣適待罪於禁營兼任非不知戎政之關係不輕而以臣愚迷朝令之下奉行是急屢回趑趄未免以停番修啓矣卽伏見備局回啓批旨下者御營鄕軍已命仍番矣蓋禁御兩營上番同是宮城巡綽之軍而禁營以闕內更直事體較重尤爲自別則臣之下能效執藝之義而循例擧行者昏謬溺職之罪誠萬萬惶恧而緣臣溺職致令宿衛軍兵一仍而一停則罪上添罪尤無以自贖伏乞亟寢禁衛軍停番之命敎曰人人皆掛陳省如近來謄傳之例豈有如許事體況武將處地自別戎務去就尤嚴則又何敢以隨衆煩浼於處分已下之後乎萬萬駭然禁衛兼大將金持默爲先記過捧納承旨爲先遞差下義禁府推考校吏間持疏入闕門者令兵卽金虎門外決棍後草記御廳旣仍番經費下足之代以均廳應送中餘條大同移劃條該營保米準其數給代於戶曹後以其實數令廟堂草記如是下敎之後萬一藉此禁營校吏隸卒輩有腹空之歎當該大將當於郊館殿座施以軍律以此亦令廟堂預爲嚴飭
정조 19년 · 목
因囚單敎以分揀放送
정조 19년 · 강
改差兵曹佐郞洪宅夏
정조 19년 · 목
政院啓言兵曹佐郞洪宅夏受點於監軍望而今方在外何以爲之敎以改差令該曹口傳差出
정조 19년 · 강
命內閣印頒忠武公李舜臣全書仍賜印書之費
정조 19년 · 목
先是命內閣臣裒輯舜臣故實及遺稿勒成一書至是編進敎曰李忠武公全書八册校正編進矣令內閣活印四十件入之十件西庫又各以一件分藏于五處史庫弘文館成均館及順天忠愍祠海南忠武祠統營忠烈祠南海忠烈祠牙山顯忠祠康津遺祠巨濟遺廟咸平月山祠井邑遺愛祠溫陽忠孝堂鑿粱草廟頒賜件則三十二件印出此擧出於尙忠報功施武彰烈之意編纂之時屢致勤咨剞劂之際亦宜別異今下內帑錢五百緍御營錢五百緍俾助印書之費
정조 19년 · 강
命金吾羅將之醉打中禁者及行首羅將出付刑曹嚴治
정조 19년 · 목
政院啓言卽聞禁府羅卒路逢中禁乘醉亂打幾至死境云事極駭痛渠輩頑習非止一再前後申飭何等截嚴而終不知悛又有此無前之擧尤萬萬痛惡手犯羅將及行首羅將請竝出付刑曹嚴治痛懲允之
정조 19년 · 강
勘金吾時囚柳光國等命李海淸待明朝嚴問得情李敬儒等放送仍命敬儒及崔奎晶韓昇裕李豊林供招令戶曹判書李時秀論理草記
정조 19년 · 목
義禁府啓請柳光國杖一百收贖告身盡行追奪徒三年定配私罪趙一源杖一百收贖告身盡行追奪私罪權太應杖八十收贖奪告身三等私罪竝允之敎以功減一等又啓言李海淸口招以爲渠以武二所監試官進去與諸試官雜處經宿愚迷所致全不知臺體以至犯科萬死無惜其後又以城上所訓鍊院分所殿試試所進去矣出榜時則臺諫無入去之例而未諳前例妄自入去事事顚錯合被重律出榜詣闕時適値夜深而無炬火往闕外後又無方度故迷劣所致不知爲弊於貢入肆然捉囚貢人自負軫念貢弊之朝令死有餘罪云李海淸以判付內辭意反復嚴問則試規臺體之任自壞蔑貢人貽弊之肆然冒犯王府納供之全事爽實等前後罪伏一一自服請照法重繩敎以持敎嚴問之下豈敢粧撰況判付辭意何等截嚴則問東答西專沒畏戢渠之情狀之痛駭可謂愈往而愈甚口招勿施更爲待明朝開坐嚴問得情又啓言繕工副奉事李敬儒口招以爲渠之所掌卽工作色而工作所造大小祭享所用高足床按板擔桶及管繕公役所用汲水擔桶進排後例有還下之規而每每閪夫或傷破連爲改造戶曹雖爲依例上下員役或有自備之弊朝家經費無限而工作弊端無窮自今量其容入之數更爲造置定其年限限內若有破傷遺失之患則當該各其司官員及下入當其罪後自戶曹薵摘下本監依例造送以爲捧置之地則庶有一分救弊之道云假監役權中執以爲渠之所掌卽材木色而本監有案付本手若當公役浩多之時則一時不可離去故五部坊曲散在之木手使員役輩窮搜覓得五六十名或百餘名之數無以充數工役愆期以致生事此實營繕之大弊本監他匠人各設都家每當公役則一齊待令至於木手則獨無都家故有未及充數窘急之弊依他匠人例設都家以爲擧行之地則庶爲一分救弊之道云漢城庶尹丁志德以爲渠卽本府吏房郞廳而都民生利與外邑有異專以興販資生而今年以徵債飭禁富民初不給錢貧者無以得用錢路因此而不得通行今則時値秋節應捧之物依例聽理恐或爲彼此俱便之道云長興奉事崔奎晶以爲渠之職掌紙色而本庫稅米捧上之時監察例有眼同捧上之規臺監下屬於船人員役輩有小小討索之弊依廣興軍資兩倉例臺監眼同之規永爲革罷恐好云軍資直長韓昇裕以爲本監貢人等以九營繕每當公役之時空石草芚等物直爲捧甘無限進排其爲弊端不一而足無印蹟直甘之故惟意取用其間自多消融此後則有印蹟則進排無印蹟則不爲進排永爲定式則庶爲救弊之一端云內資直長李宗恢以爲本寺位田在於南部屯之山以山底有根着人定爲作者收稅進排於供上而作者以田邊人定出耕食納稅矣近來作人輩私自賣買於京中閑雜人故收稅之際自多弊端此後則私自賣買之弊一切禁斷恐爲釐弊之一端云司圃直長李喆祚以爲本暑屯沓在於靈巖郡稅米上納乃是莫重供需該邑守令無論豐歉準數上納自是法例而近來守令見欺奸吏以致上納之數縮故自本暑未免徵捧於領來監色如此之際貢價未能趁期出給以致貢人之呼冤此後則別加申飭毋至減縮之弊恐好云濟用奉事沈廷秀以爲本監員役亦是貢人年年進排之餘負債甚多渠之所掌貢物折半權賣漸至貧殘難支之境若一番査實以爲釐正則庶可永杜後弊云司僕僉正沈原之以爲今年濟州貢馬六月十四日渡海下陸者將過四十日無消息故連爲催促於中路然後八月初二日始爲入京其緩行如此且其上來者臝瘠忒甚此後則預爲申飭於沿路各邑着意給料俾無如前之弊云平巿主簿李在亨以爲本暑各廛通共之後在都民則實多利益而巿民則應役如前失利不少今若就通共中計其列肆大小略定稅錢各助本廛則在通共之類不至以此失業各廛則庶可爲救弊之一端云氷庫別檢李豊林以爲藏氷元數十三萬四千九百七十四丁內一年應用不滿三萬丁其餘自歸於消融許多經費之所入公然失於浮費是甚可惜年年庫舍修理之時所費爲數百餘石渠以海州之人目覩海州石氷庫之最好一造之後百年無頹壓之弊今若依海州例造石氷庫數梗足當草舍四梗之所藏又無氷丁消融之患云李敬儒等其所納供殆同强覓而旣有捧口招以聞之命請上裁敎以李敬儒崔奎晶韓昇裕李豊林等則渠等供招令戶判論理草記稟處事分付後放送權中執丁志德李宗恢李喆祚沈廷秀沈原之李在亨等則所供雖似强覓猶勝於已分揀放送
정조 19년 · 강
重推舟司堂上徐龍輔推刑曹判書李在學參判李亨元參議申大年命敗船領將及船主竝刑配曹差之換捉領將者嚴刑
정조 19년 · 목
刑曹啓言大同致敗船舟橋司首領南允稷監官粱潤基嚴杖取招則南允稷以爲渠之首領將差定在於馬希碩船隻下去之後其時首領將卽梁潤基云梁潤基以爲馬希碩船隻時冬見燒今二月各邑稅船分定時渠欲無船而抽籖故渠等以無船隻告官退送寶城稅船則以鄭德順船隻定送矣下去時遇風被傷自寶城官以裝發之違期至於報本司催促此際馬希碩新造船隻於統營近處知德順空船致傷呈訴本司欲得帖文而德順亦爲呈訴則本司以勿論鄭哥馬哥以先到船隻使之裝載之意題送矣希碩直到該邑載來大同以至致敗渠則初不與知云各道稅大同之使渠輩載運實出於軫念江民之盛德則凡於船運之節尤當十分小心而今此實城稅船之忽地致敗誠極駭痛梁潤基雖以初不與知爲發明之端而希碩船隻之完與不完旣未見之則渠以領將固當告於本司勿令下去而任其自外直往以致中路致敗此不嚴懲後弊難杜自臣曹考律重勘南允稷合有參恕之道請分揀放送允之敎以當初領將之換互捉來卿曹事難免不察因傳敎擧行之事焉敢乃甬卿等推考曹差嚴刑懲勵不見船隻徑告堂上以致國穀之臭載於昨年飭禁截嚴之後者情狀痛惡設置舟司從願分載出於爲所重酬其勞之意則行惡於外方弊歸民邑此猶不足乃敢無難臭載該領將嚴刑一次卽其臭載地方定配當該舟司堂上之偏聽論題亦極駭然爲先從重推考船主則令道臣嚴刑三次亦其地方定配以爲懲後之地此後名雖舟橋所用之船船若不完令道臣枚報該司切勿裝載船主卽其下去處嚴刑定配後狀聞事令廟堂行會兩湖道臣
정조 19년 · 강
命承旨洪義榮蔡弘遠禁推兵曹參議沈基泰佐郞韓始裕罷職宣傳官李時晦司鑰朴德起守門將李秉德嚴棍取招以聞
정조 19년 · 목
政院啓言俄者放鑰時司鑰來請舟鳳門鑰匙故問其委折則謂以下鑰之際失手誤銷不得不開鑰改銷而前此亦有如是之事云臣之矇然信聽任其持去誠不勝萬萬惶悚門鑰事體何等嚴重而有此襲謬之事極爲驚駭當該司鑰令條司從重科治門考進去宣傳官所當重勘而本院請推之外無他可施之罰何以爲之敎以領右相何不敎卿敎爾越格昧例之擧鎭日出於院中乎爲大臣慨然爲卿爾駭然卿與爾爲先遞差下義禁府推考宣傳官司鑰守門將令兵曹嚴棍取招草記旣無標信則豈可任其旣閉而開乎亦無一言可乎入直兵曹堂郞罷職以重門鑰以杜後弊
정조 19년 · 강
召見諸承旨及藥院都提調洪樂性副提調黃昇源戶曹判書李時秀于誠正閣
정조 19년 · 목
諸承旨待公事入侍也藥院請診也○樂牲曰進宴之尙未得準請下情不勝於菀矣予曰前已詳諭矣不待卿等之言予亦豈無商量而大抵進宴不如進饌矣樂性曰臣每欲有仰奏者臣冒居首相之位備受素餐之譏至於草記凡節每每推讓於僚相使僚相有擉賢之歎每俟自上體諒而沁泄度日近日病情漸至難强是凡悶隘矣予曰卿則自當別論承我先大王五十年積累之化朝廷無事一遵舊章而已如卿福相豈可捨諸至於備局草記近以尊相府復故規之意不令有司堂上與議矣更思之故相金致仁爲首相時以其年老難强令有司堂上替行焉卿亦依此例出擧條好矣樂性曰自上持敎定式之事不幾何而何敢自臣口更爲發說乎予曰然則當下傳敎矣予曰卿家福力可謂遠矣近來少年專事粉餙不務實地雖以文字上言之經義二字抛却笆籬而所見習者只稗官雜記故所謂因樹屋書影等小說爲名者尤予所深痛者也因樹而爲屋書取其影子名篇之義蓋如此豈非噍殺之甚者乎滔滔流俗類皆入於此套而洪奭周之潛心於經義用工於實地且其爲人檏不入俗大器可成此豈不奇幸之甚乎故相兪拓基允爲事變注書多見政院日記仍多識國朝故事亦令奭周習見日記矣予敎假注書金履永曰以舊僚之誼每思爾父矣今爾登第可謂不食之報雖以學問工夫言之先立其大者然後可以循序而進爾須知此意無所撓奪於宦海場中好矣
정조 19년 · 강
頒慈宮周甲志喜賡載軸
정조 19년 · 목
先是命內閣臣印進御極以後賡載詩先以慈宮華城進饌時御製先後唱樂章七言四律及諸臣賡韻將臺閱武時御製五律諸臣賡韻洛南軒養老時御製七絕及諸臣賡韻慈宮周甲誔辰進饌時御製先後唱樂章五言四律諸臣賡韻編成一册以生生字印進至是工告訖敎以新印慈宮周甲誔辰賡載軸華城奉壽堂進饌賡載軸將臺閱武賡載軸洛南軒養老賡載軸合編狀紙三十件內入一件整理總理大臣議政府右議政原任奎章閣提學蔡濟恭整理使行司直掌樂提調沈頣之整理使原任奎章閣直提學京畿觀察使徐有防整理使戶曹判書司僕提調李時秀整理使壯勇內使徐有大整理使原任奎章閣直提學尙衣提調徐龍輔整理使原任奎章閣直閣行副司直備局副提調尹行恁行宮整理使壯勇外使趙心泰外賓議政府領議政洪樂性行副司直洪駿漢洪龍漢都總府都總管洪樂信洪樂任敦寧府都正洪樂倫整理郞廳壯勇內營從事官前牧使洪守榮初仕承傳人幼學洪善浩行司直洪秀輔慕堂奉祀孫前府使洪喜榮光恩副尉金箕性行副司直金頤柱閣臣原任奎章閣提學議政府左議政兪彥鎬原任奎章閣提學致仕奉朝賀金鍾秀原任奎章閣直提學領中樞府使金憙原任奎章閣直提學判中樞府事李秉模奎章閣提學兵曹判書沈煥之奎章閣直提學行承政院左承旨兼成均館大司成李晚秀奎章閣檢校直閣南公轍奎章閣檢校待敎徐有榘大臣領敦寧府事金履素各一件白紙三百三十件內入二十一件西庫三件內閣政院玉堂太學外閣外奎章閣五處史庫各一件整理郞廳星州牧使具膺整理郞廳盈德縣令李潞秀外賓前主簿金在昌敦寧府直長金在三鄭漪敦寧府主簿閔致成敦寧府奉事洪赫繕工監假監役洪樂宣洪樂受幼學洪樂寬洪樂有行副司直金魯永景慕宮令金魯敬幼學金觀喜前參奉朴齊一整理儀軌堂上行承政院左承旨趙鎭寬幼學趙萬永趙寅永韓元履洪起燮沈能定童蒙洪長源洪深源洪聖源安峽縣監元在明幼學趙健永尹鍾大前監役朴絧壽幼學宋致來前別提洪後榮幼學洪徹榮李鍾翼前縣令洪就榮童蒙洪魯大洪寶大洪佑大幼學洪載周兪杞周童蒙兪獅幼學洪緖榮洪緯榮洪紀榮童蒙洪肯大陽德縣監洪樂佐司果洪樂佑行承政院都承旨洪義榮整理郞廳繕工監副正洪大榮幼學洪世榮副司正洪奭周童蒙洪耆周洪吉周洪世周行司直洪良浩行副司直洪明浩宜寧縣監洪樂綏繕工監假監役洪樂眞幼學洪樂范洪樂健洪樂秀洪樂獻進士洪樂膺幼學洪必榮洪學榮洪樂濂洪蓍榮洪樂衍戶曹參議洪樂恒行副司直洪義浩副司正洪命周幼學李命重李宣重李致重生員李道永慶尙道觀察使李泰永整理郞廳江西縣令金龍淳童蒙敎官金明淳童蒙金錫簪幼學李英麟李憲琦趙基恒趙基復副司正徐俊輔幼學宋一啓前主簿沈公權行副司直李義直幼學李義正李義獻獻陵令李義敎惠陵令金相燕幼學李義悅朴弘壽進士金相任召村察訪洪鐸輔業儒李好永前察訪任遠通禮院引儀任藗幼學金錫喜趙學謙趙學廉前兵使吳載熙進士李輪祥幼學洪樂鎭閣臣原任奎章閣提學鄭民始原任奎章閣直提學徐浩修奎章閣檢校直提學平安道觀察使金載瓉原任奎章閣直提學全羅道觀察使徐鼎修原任奎章閣直提學鄭大容奎章閣檢校直閣金勉柱奎章閣檢校直閣寧邊府使徐榮輔原任奎章閣直閣金祖淳奎章閣直閣李始源原任奎章閣待敎沈象奎李存秀參班朝臣行承政院都承旨李祖源黃昇源行承政院左承旨林濟遠行承政院右承旨李益運承政院左副承旨李勉兢承政院右副承旨兪漢寧承政院同副承旨李肇源假承旨城役都廳李儒敬假承旨李亨元申獻朝李羽晉金啓洛蔡弘遠鄭尙愚承政院注書趙台榮假注書柳遠鳴李勉昇兼春秋金良倜藝文館檢閱吳泰曾弘文館應敎尹光普弘文館校理韓用鐸弘文館副校理徐有聞嚴耆金羲淳弘文館修撰張志顯弘文館副修撰崔獻重申大尹趙德潤別雲劍行司直金持默鄭好仁行副司直具庠都總府都總管李敏輔安昌君燝安春君烿鄭存中都總府副總管申光履鄭益祚權恢兵曹參議閔昌爀丁若鏞兵曹正郞洪秉臣鄭最成李安默閔師宣李敬心李翊模兵曹佐郞沈鎜沈達漢五衛將沈基泰尹行頤壯勇營提調行判中樞府事李命植行吏曹判書尹蓍東整理儀軌堂上行禮曹判書閔鍾顯刑曹判書李在學李得臣工曹判書李家煥綾恩君具允明判敦寧府事徐有隣議政府左參贊趙瑍行司直邊得讓藝文館提學李秉鼎先廂隨駕訓鍊大將李敬懋行副司直李聖圭議政府右參贊金尙集行副司直申思運韓先綮李致中具㢞知中樞府事尹謐司憲府大司憲李祖承李義弼行司諫院大司諫徐有臣戶曹參判曺允亨行副司直李鎭翼洪周萬崔夢喦同知中樞府事呂善亨蔡廷夏行副司直李邦榮金翊休鄭煥猷趙尙鎭蔡弘履李普溫工曹參判閔台爀行副司直李鼎運洪聖淵宋煐金履禧白師謹禮曹參判李敬一同知中樞府事兪彥備姜垣同知敦寧府事權之彥同知中樞府事盧允中行副司直趙武載柳匡國姜彝正江華留守金履翼楊州牧使韓光近同知中樞府事林道浩鄭履玉鄭東愼行副司直權裕李東馨朴宗甲吳載紹李枰禮曹參議尹行元行副司直李太亨尹東晚李喆模李昌漢尹弼秉徐瀅修李義綱李師㵂朴聖泰李敬五兪漢謨刑曹參議金載翼行副司直李文會朴基正金孝建朴宗來洪彥喆李庚運李殷模柳匡天成種仁李東稷宋民載尹得孚李祉永李相璜崔守魯權坪吳泰賢成德雨許晊李儒慶任希存行副護軍申禹相抄啓文臣司僕寺正知製敎崔光泰副司果申鳳朝金近淳權晙兵曹佐郞趙萬元副司果申絢權知承文院副正字曺錫中黃基天宋冕載姜浚欽李東萬副司正金熙周李英發金處巖整理郞廳水原判官兼壯勇外營從事官城役都廳時任晉州牧使鄭東協水原判官兼壯勇外營從事官城役都廳洪元燮奉常寺正柳師模通禮院左通禮李周顯吏曹正郞崔履亨禮曹正郞白慶楷工曹正郞安經心司憲府監察韓錫仁成均館典籍孔胤恒戶曹佐郞林秉遠司僕寺判官韓大裕義禁府都事李光德申翼顯尙瑞院副直長閔致謙內贍直長孔允東檢書官五衛將朴齊家檢書官李藎模李旭秀植木守令廣州府尹徐美修南陽府使李翼晉安山郡守趙重膽始興縣令洪景厚振威縣令吳在斗果川縣監金履裕陽城縣監鄭柱龍仁縣監徐理修各一件賜給
정조 19년 · 강
命廟堂草記有司下位堂上以領相命意替行
정조 19년 · 목
敎曰廟堂草記大臣爲之故事則然而近允廢閣以尊相府敬大臣之意飭令復舊爲之使諸宰無敢代斲矣今日因領相辭職多勤勉留之語而其中草記一事爲尊禮復舊之擧及爲領相難便之端事勢亦有甚掣肘處云故事姑無論雖以近例言之故相金領府事以年老權令有司堂上替行草記只以命意問議爲之筵中陳懇旣許肯諾前已許之於故領府者今豈靳持於此大臣乎若此則事面還亦正大領相在首相時草記有司下位堂上問領相意爲之用故領府首相時例事分付
정조 19년 · 강
備局以禁營米一萬四千石給代戶曹啓
정조 19년 · 목
備局啓言因金持默上疏有御廳旣仍番經費不足之代以均廳應送中餘條大同移劃條該營保米準數給代於戶曹後草記之命矣取考戶曹判書李時秀當初啓下擧條則所請得禁御兩營米爲七千石矣御廳今旣仍番一萬四千石之數當目禁營幷爲充代明年條均廳應送該營米前區劃七千石外餘條四十七石大同移劃米三千九十二石該營保米三千八百六十一石準一萬四千石克送事分付該營該曹及均役廳今此移劃之後該營校卒吏隸支放之需各別惕念毋或有一毫不實之弊事亦爲嚴飭
정조 19년 · 강
備局以海西留庫摘奸郎廳李敬心手本回啓
정조 19년 · 목
備局啓言卽見黃海道留庫摘奸本司郎廳李敬心手本則海州牧留庫各穀六千三百三十二石零內虛留爲四十石零單代爲三百八十四石零安岳郡留庫各穀一萬九千五百四十六石零內單代爲一百三十八石殷栗縣留庫各穀三千八百四十五石零內單代爲二千三百六十八石零虛留爲四百八石零儲置小米四十四石零內虛留爲二十六石零舊逋之入於還分者爲二千三百石零云矣單代申飭前後非一儲置法意尤爲嚴重虛留逋欠之若是夥多所犯雖異俱係法外穀品之麤劣文書之淆雜又如此而守令慢不致察一任其奸民受其害事之痛駭莫此爲甚殷栗縣之三罪俱發尤有甚於海州安岳兩邑分付道臣溯考三邑穀簿首犯及掩置守令指名狀聞後竝令該府拿問分輕重考律勘罪前後道臣亦難免不察之責亦爲捧現考推考三邑單代虛留及逋欠穀物卽速準數釐正之意嚴飭於該道道臣何如久之
정조 19년 · 강
戶曹以繕工副奉事李敬儒等供招論理回啓
정조 19년 · 목
該曹啓言義禁府啓目判付內李敬儒崔厓晶韓昇褡李豊林供招令戶判論理草記事命下矣繕工監高足床按盤擔桶等事進排還下之際果不無中間閪失傷破之而祭享時各司官吏各各執其物待令進排乃所以重其事體也樂器祭器之外盤桶等屬有難一一藏置於莫重之地至於九營繕分掌處所甚多公役無時若爲還下時閪先傷破之慮更令新造預爲分屬則多寡旣難預度改造反恐頻數竝姑置之申飭各該官員凡係還下物種嚴束下屬照數出給俾無如前遺失之弊長興庫臺監革罷事年前太倉釐弊時臺監只於開倉封倉時出往監其銷鑰事永爲定式軍監亦依此擧行則該庫宜無異同而臺監監庫事體不輕不可以一郞官之言遽議變通更令該庫提調論理稟處軍資監草芚空石事兩倉貢人之以此稱冤其來已允蓋以營繕公役時每多直甘取用之故其所進排多歸消瀜今此郞官所供不無意見自今進排之際一以印蹟甘結有無爲準施行西氷庫庫舍事築石爲庫以代草舍則庫除修理之費氷減消瀜之患論其利益似可允遠而海州之石材旣難遠致本庫之財力未易多辦令該庫提調參量事勢便否物力有無更爲論理稟處何如允之
정조 19년 · 강
兵曹以宣傳官李時晦等嚴棍査問啓
정조 19년 · 목
該曹啓言依傳敎宣傳官李時晦司鑰朴德起守門將李秉德各嚴棍十五度後査問則李時晦以爲渠當丹鳳門門考之時旣見鑰匙之誤下則事當卽告政院以爲微稟改鑰而乃聽司鑰之所爲任其無標信而改銷論其罪犯萬死無惜云朴德起以爲渠於放鑰之除旣爲誤下而惶怯所致罔念事體之至重只知誤鑰之當改往告政院不請標信只請鑰匙任自改銷罪陷萬戮云李秉德以爲雖見門鑰之誤下未奉標信之前一任宣傳官司鑰之旣銷復改未能據法爭執致此罪犯萬殞猶輕云臣等若於常時嚴加檢飭則豈有此萬萬驚駭之擧乎惶恐待罪敎以卿則勿待罪
정조 19년 · 강
還給禁營移屬將校陞實草記汰該營郞廳具絳
정조 19년 · 목
該營啓言本營移屬守禦廳敎鍊官李時泰等三人書吏申相文庫直朴順恒使令朴春根各色軍兵十一名爲先加出差定待窠陞實其中敎鍊官李時泰今適有闕故先爲塡差敎以如有可出之闕將校爲先陞實後草記又啓言本營敎鍊官李光彬李檏汰去代以守禦廳移屬加出敎鍊官朴長榮金鎭喆陞實敎以昨日所不出之闕今日何出然則昨日草記欺罔乎今日草記勒汰乎卿之事節節無狀如許草記豈可下批乎草記來呈郞廳汰去此草記還給卿處
정조 19년 · 강
以李祖承李儒慶金啓洛爲承旨竝前望也
정조 19년 · 목
敎曰承旨未差之代前望單子入之待下批牌招察任
정조 19년 · 강
命假注書金履永特付抄啓之列
정조 19년 · 강
命兵批虛司果中宣薦有地處者六品見窠擬入
정조 19년 · 목
因吏曹尙衣主簿李普衍單付單子敎曰聞兵判言兵批虛司果之積滯者甚多若無別般闊狹冬大政前無以區處云其中宣薦有地處者六品見窠及今政皆爲擬入
정조 19년 · 목
敎曰中和府使今日政差出待下批當日辭朝
정조 19년 · 목
以徐有隣爲判敦寧具㢞爲判尹李光翼爲中和府使
정조 19년 · 강
命建陽銅龍弘化三門以御營軍替把
정조 19년 · 목
敎曰禁衛軍旣停番矣上來間建陽門銅龍門弘化門入直以御營軍替把
정조 19년 · 강
改差中和府使李光翼以金鎭鼎代之口傳也
정조 19년 · 목
政院以新除中和府使李光翼方在龍仁不得辭朝微稟敎以改差令該曹口傳差出待下批明日辭朝
정조 19년 · 강
命耽羅貢果及各種祀典所用外竝限明秋停免
정조 19년 · 목
敎曰近聞耽羅貢果難以如例封進云薦新外限明秋停免其餘各種之祀典所用外難辨者亦幷限明秋停免事令廟堂行會守臣處
정조 19년 · 목
羲淳以母病呈狀乞遞兵曹啓請改差允之
정조 19년 · 강
推左捕將趙圭鎭命從事官李東榮棍汰李顯道決棍
정조 19년 · 목
左捕廳啓言卽者自政院有從事官發牌聽傳敎而從事官李顯道以當次入直未卽入釆替直坐直從事官李東榮不爲面看徑先出去以致聽傳敎之稽滯萬萬惶悚論其罪則其罪一般後弊所關竝不可仍置李顯道李東榮竝汰去臣亦不能檢飭致有此弊惶恐待罪敎以卿之常時不能檢飭不可無罪推考不見交代出去者棍汰晩時入來者決棍
정조 19년 · 강
放時囚洪義榮蔡弘遠勘放鄭履綏柳光國命李海淸明日嚴問得淸
정조 19년 · 목
因義榮等囚單敎以分揀放送○義禁府啓請鄭履綏杖八十收贖奪告身三等私罪允之敎以功減一等又啓言柳光國功減一等杖九十收贖告身盡行追奪公州牧徒三年半定配而請依例押送配所允之敎以定配則分揀又啓言李海淸口招以爲渠屢蒙天恩猥入近侍之列前後萬死無惜之罪非一非再而倖免重律至今生存何莫非天地罔極之恩而到今苫埤餘喘收錄而置之法從之列苟有一分知覺尤當一倍操心而去益愚昧不知悛改今番科場許多罪杞無非罔赦之案不忠不孝全然辜負念舊之聖意又犯死罪渠雖迷頑嚴問之下豈敢一毫欺隱乎科場之貽弊貢人分所之徑先入去與試官雜處經宿莫非渠蔑法無嚴之罪而昨日納供雖已自服此外負國忘先之罪恐涉張皇不敢仰對又自陷粧撰之科云海淸之一向漫漶終不直陳所當請刑而曾經侍從請上裁敎以所供一味無嚴明日開坐嚴問得情
정조 19년 · 강
命諫院書吏洪仁載等嚴杖定配
정조 19년 · 목
刑曹啓言因輪對官鄭宗柱所懷有諫院下隸嚴刑捧招之命矣諫院書吏洪仁載喝導鄭光泰捉致刑訊則仁載等招以爲渠等以今番庭試武二所監試官隌吏陪隸官員出榜詣闕時炬火不爲進排而以籠脂代燃方席亦不待令故以此執頉告官至於貢人移法司之境憑籍作奸之罪萬死無惜云當此飭禁截嚴之日兩漢之如是作弊萬萬痛駭請更加嚴刑照律定配敎以竝更加嚴杖定配
정조 19년 · 강
召見諸承旨于重熙堂
정조 19년 · 강
推知製敎崔光泰拿處製述官南播秀仍命槐院墨草抹下處改撰啓下
정조 19년 · 목
敎曰廟堂草記事纔有方便槐院墨草事又煩酬應不亦疲乎以此本正書入送則當如何年老書生釋褐未久不嫺格式容或可恕至於製述官惟以此文書取才則其所製納多不合式極爲可駭當該知製敎推考當該製述官拿處入啓之前時任諸相之無一言殊甚慨然此意令槐院官傳諭抹下處使之改撰啓下
정조 19년 · 강
命咸鏡監司趙宗鉉災實分等及進捧吏停止推奴徵債防塞北靑皮唐十分一還作唐米事竝依狀請許施還餉則稍實邑六分一之次邑五分一依準折代捧而唐米勿許代捧舊還最近條無論三四萬石令道臣便宜收捧來春分還時移劃事待今年畢糴更爲參量狀聞
정조 19년 · 목
備局啓言卽見咸鏡監司趙宗鉉災實分等狀啓則安邊等二十邑置之稍實甲山等四邑置之之次尤甚名色不爲擧論後錄諸條竝請令廟堂稟旨分付矣本道今年年事可謂純豐今以道臣狀啓觀之稍實旣爲二十邑之多甲山等四邑置之之次而亦可知其優於免歉分等依狀請施行進捧吏停止便成逐年之例推奴徵債實爲擾民之端北靑皮唐十分一還作唐米事適値稍登所請得宜竝爲許施還餉代捧事準折未必如式穀名因此屢換民未蒙惠吏滋容奸諸道穀簿之紊亂實由於此道臣雖以民情事勢爲言此等之歲通一道多數代捧事涉重難稍實邑六分一之次邑五分一依準折代捧待明秋還作本色而唐米則勿許代捧舊還事歉年停退亶出特恩而雖値豐熟亦不還捧畢竟皆歸於最久蕩減之中而列邑穀貯漸致枵然政宜趁此民力稍紓之時優數收捧本道各年舊還二十萬一千八十一石內就最近條限五分一磨鍊收捧事分付至於來春分還時移劃事此非分等狀啓中混擧仰請之事待今年捧糴畢後參量各邑民勢穀數更爲狀聞之意請一體分付允之敎以舊還之五分一太過無論三四萬從最近條令道臣便宜收捧後狀聞事分付
정조 19년 · 강
命華城公都會試官以時原任閣臣及文任列書受點
정조 19년 · 목
禮曹啓言觀此水原留守趙心泰狀啓則昨年本府公都會自禮曹擇日下送分三日試取捧券上送于內閣考券出榜今年公都會何以爲之令該曹稟處爲辭矣本府公都會試取吉日令日官洪處中推擇則今月二十七日爲吉云請以此日設場依昨年例捧券上送于內閣允之又啓言昨年水原公都會事收議批旨內此後留守如今番時則時原任閣臣及文任中令禮曹稟旨差出考試事命下矣今番本府公都會考試時時原任閣臣及文任列書入啓受點擧行乎此是定式後初行之事何以爲之敎以書入受點又啓言時原任閣臣及文任書入而請待受點啓下內閣或政院臨時稟旨牌招擧行敎以令內閣牌招
정조 19년 · 강
以李邦一爲禁衛大將中批也
정조 19년 · 목
敎曰禁將之代許久留窠徒長其得隴之妄想若此而何以知畏前大將李邦一爲禁衛大將牌招傳授命召
정조 19년 · 강
罷承旨李儒慶職
정조 19년 · 목
敎曰近來政院事皆若此命召傳授何等時急而以待門開出牌入稟者事未前聞當該坐直承旨李儒慶罷職
정조 19년 · 강
禁推獻納洪克浩尋命分揀
정조 19년 · 목
克浩下諭後過限不上來政院依定式捧入禁推傳旨啓下因金吾拿來啓辭命分揀
정조 19년 · 강
召見諸承旨及左議政兪彥鎬刑曹判書李在學于誠正閣
정조 19년 · 목
諸承旨持公事入侍也○敎曰本司坐起來會大臣入侍○予謂在學曰曹啓獄案首尾兩截不成體叚蓋其罪名旣以軍律爲斷則軍律元無結案之事而今其下叚有捧結案之語此必本曹行會之錯誤道啓之如許亦無足怪矣卿須更爲釐正回啓在學曰此是前堂時擧行事而今承聖敎果有不審之失矣在學曰殺獄文案依判付所敎自今爲始輪示時原任大臣及臺諫乎予曰曾在先朝臺臣李宗榮以獄案輪示事有所陳達而今無此例雖或有爭難之事臺諫何由知之乎此後則輪示于大臣及臺諫而曹郞一如備郞回公之爲則亦不成說只以旣決正書之案輪示時任大臣而兩司則以草本騰示好矣予謂彥鎬曰近來事豈不可悶乎大臣權重然後可以彈壓而不重不威故未免庶事叢挫矣丙申以後卿等亦豈無有爲之志而今已老白首矣宜勉振勵之方以圖桑楡之收矣今日朝廷之上了無拭目改觀之事荏冉歲月俗習無丕變之期淸濁無激揚之政言路之閉塞又莫如近日除却討逆一事絕未聞戅直之言予雖否德豈有厭聞之理而何其噤嘿之至此也此正勵精聚神戮力共貞之時而擧皆落落無所猷爲自今以往毋論大小事更加抖擻益勉振刷是所望於卿等矣
정조 19년 · 강
諭全羅監司徐鼎修昨年尤尤甚六邑還上停退者全數仍停其餘尤甚十四邑鎭折半之次二十四邑三分一稍實十一邑四分一亦爲仍停身軍布則昨年尤尤甚邑尤甚邑綿農最不登處量宜代錢
정조 19년 · 목
敎曰今年本道穡事聞於備郞之回筵臣之秦可以領略其梗槪矣諸般措處當待分等狀本至於昨年身還之停退數旣夥然雖使一路均豐尙難新舊之竝督況於穴農之時尤宜有前期發令使民息肩之擧昨年尤尤甚六邑還上停退者特許全數仍停其餘尤甚十四邑鎭折半之次二十四邑三分一稍實十一邑四分一亦爲仍停身軍布則昨年尤尤甚邑尤甚邑綿農最不登處道臣量宜代錢事知悉今玆之敎或恐後時緩不及也卿其知此曉諭
정조 19년 · 강
諭忠淸監司柳焵昨年尤甚邑尤甚戶將入今年尤甚處昨年還餉停退條折半仍停昨年之次將入今年尤甚處三分一仍停身軍布只於昨今尤甚綿農最不登處量宜代錢
정조 19년 · 목
敎曰今年本道穡事聞於備郞之回筵臣之奏可以領略其梗槪矣諸般棤處當待分等狀本至於昨年身還之停退數旣夥然雖使一路均豐尙難新舊之竝督況於穴農之時尤宜有前期發令使民息肩之擧以昨年尤甚邑尤甚戶將入於今年尤甚處昨年還餉停退條特許折半仍停昨年之次之將入於今年尤甚處三分一仍停而身軍布則只於昨今尤甚綿農最不登處道臣量宜代錢事知悉或恐諸道之轉相效颦望希特恩且念本道沿民獨被荐歉之若不有常格拔例別諭於卿卿其知此若心期於竭誠對揚
정조 19년 · 강
兵曹判書沈煥之以門鑰事上疏自引仍論禁衛大將金持默賜批施持默譴罷之典
정조 19년 · 목
疏略曰闕門開閉嚴愼何如乃有下鑰而不審再銷而無稟事未前聞罪有所歸夫禁扄以內各廳宿衛孰非騎省之所管也臣猥以庸瑣久叨重地全不事事瘝官敗政曾不一二計至如今者天關之法鑰失其常度而中夜致勤聖敎臣又安敢諉罪於至微之司鑰無識之門將而況以不能檢察坐直之下僚替當其罪矣臣則晏然自恕而止哉而臣職忝中權兼帶三軍門提擧若其甲兵錢穀行陣訓鍊之法固不與聞苟或言出戎垣機密事係朝著體統則臣於三營將臣可以評其得失矣日前禁衛兼大將之一疏在朝體壞綱甚矣在分義欠誠極矣以近戚而爲大將論朝廷擧措本非美事且罕古例況御將李漢豊之疏先陳執藝之義而批旨有廟堂稟處之命則爲禁將地者當俟回啓處分之如何寧容相繼投疏有若迭出較能者然縱使其言好其事則不必是矣矧伊失將臣之本色乘朝廷之體統臣爲重臣不勝慨然而寒心矣仍伏念臣屢曠衛班恒失職事伏乞亟命遞改本兵之長藥院之任批以門鑰政院王之何有於卿乎附陳禁衛兼大將事卿之論斥誠是矣卿所謂以近戚而爲大將論朝廷擧措本非美事卿言旣得體縱使其言好其事則不是失本色垂體統云者尤可爲灈龍之徒頂上一針該營兼大將金持默爲先施以譴罷之典以嚴朝綱以杜後弊卿其勿辭行公仍敎曰壯勇大將姑勿出代兵曹判書沈煥之兼察兼佩牌招聽傳敎
정조 19년 · 강
判府事閔鍾顯以其從弟彝顯立後事上疏賜批許之
정조 19년 · 목
疏略曰臣從第彝顯實主臣祖故大司憲臣遇洙之祀而臣弟無一血屬取養三從兄升顯之次子致秉於家中今其身後臣之從弟之妻欲以致秉爲子以承宗祀而以其父母俱沒與者無人不得循例繼後曾見春曹舊例朝臣之或爲其本宗或爲其外家陳籲立後者朝家輒皆矜許況臣之祖旣是先朝禮遇之儒臣臣之從弟亦嘗屢膺聖朝之旌招今玆所請或不至大叚猥屑伏乞特令有司以臣弟所嘗育之三從侄致秉定爲臣祖之嗣批以所請依施
정조 19년 · 강
命廣州判官李始源直閣之任減下檢校啓下
정조 19년 · 목
先是命內閣廣州判官兼帶直閣當否博考草記內閣啓言本閣設置規制實倣有宋龍圖寶文等閣凡厥官名職務率皆參伍損益允爲昭代之徽則閣志中提學直提學之出外仍帶用知州府兼觀文殿太學士故事者卽其一也至於直閣待敎卽宋之直秘閣待制而遍考傳記掌故之書元無以外官而兼帶直秘閣待制者惟宋史職官志外官除直秘閣者必先移書在省執事敍同僚之好乃卽館云觀乎卽館二字則在外官者不得兼帶可以推知也通判之名始自唐朝至宋太祖深懲藩鎭之弊特遣經幄之士號稱監州以爲重委寄聳觀瞻之資故宋之諸州通判皆以儒臣除之而通判之貼管內職獨無其人則儒臣出外者之不得仍帶又可想見矣大抵一閣六員等是峻選而堂上堂下職秩差異提學直提學多屬兼銜直閣待敎重在實職閣志之只言提學直提學之外任兼帶獨不及於直閣待敎者當初制置似有意義此外別無可考者矣至是敎以然則減下檢校啓下
정조 19년 · 강
命判府事李秉模省掃時備給澆奠床
정조 19년 · 강
命兵曹棍治監軍尹致章
정조 19년 · 목
因監軍單子敎以監軍尹致章過齋後令兵曹決棍五度今明間若不捉納決棍後汰去差代
정조 19년 · 강
飭諭慶尙監司李泰永詳陳道內農形
정조 19년 · 목
該監司狀啓以爲大丘等九邑農形及安義等七邑霜降形止纔已馳啓而鎭海漆原則畓木田種俱善成就若其依山之地濱浦之面間有未發直立之穗昌原金海密陽則原野各穀已皆登熟今方次第刈取而浦邊被沈之地間多消瀜全棄之畓淸道慶山則早中稻方張刈穫而最晩之稻間或穗而不實豆太黍粟善爲結實漆谷仁同善山則巡路所過之地各穀成就與他邑一般而沿峽被災比他邑最多軍威比安則早稻及豆太幾盡收穫黍粟及中晩稻方始刈取而穗粒婆娑食實甚尠醴泉龍宮則早稻已盡黃熟而至若最晩移之稻尙帶靑色頓無食實之望田種各穀別無彼此之優劣今番巡路始自沿邑轉入山郡除非早晩之稻被沈之禾則擧皆成熟到底滌場其中軍威比安醴泉龍宮等四邑受損稍甚目下民情殊涉可悶木花則毋論山沿未免宂農敎曰湖南則聞於備郞與筵臣之言亦或領略湖西則道狀詳細優可料量而本道農形則筵席詢及其說不一昨年尤甚處今年果一一豐稔而還穀身布俱可以幷停退準捧乎雖以昨年事言之頒令節晩虛實相蒙今夏慶辰施惠民未食效此所以不待分等先問於卿者此意回諭
정조 19년 · 강
命來二十一日輪對當次人受點後日次待令
정조 19년 · 목
柳葉箭秩右列親軍衛申益模邊四中直赴會試左列親軍衛出身元仁奎等二人貫一中邊二中各筒箇一部右列親軍衛閑良李明漢貫一中邊一中箭竹一百箇帽子一立騎蒭秩左列親軍衛閑良安思敏等七人二中以上各箭竹五十箇帽子一立外帑庫鐵箭秩右列親軍衛閑良朴致達一矢一百四十步二矢一百四十二步三矢一百四十步直赴會試
정조 19년 · 강
兵曹判書沈煥之疏辭壯勇營兼察之命賜批煥之違召命記過又命禁推尋竝分揀